SET พรุ่งนี้ลุ้นขึ้นต่อ แนวต้าน 1,440 จุด
บล.กสิกรไทย มองแนวโน้มการลงทุนพรุ่งนี้ (27 ต.ค.) เชื่อว่าตลาดมีโอกาสที่จะขยับขึ้นไปต่อได้อีก พร้อมให้แนวรับ 1,420 จุด ส่วนแนวต้าน 1,440 จุด
26 ต.ค. 2558

นายประกิต สิริวัฒนเกตุ ผู้อำนวยการฝ่ายวิจัย บล.กสิกรไทย เปิดเผยถึงตลาดหุ้นไทยวันนี้ (26 ต.ค.) ปรับตัวขึ้นในทิศทางเดียวกับภูมิภาคส่วนใหญ่ที่อยู่ในแดนบวก รับ Sentiment บวกจากต่างประเทศ จากที่ธนาคารกลางยุโรป (ECB) ได้ส่งสัญญาณจะขยายขนาดมาตรการผ่อนคลายเชิงปริมาณ (QE) และจีนได้ปรับลดอัตราดอกเบี้ย และลดสัดส่วนการกันสำรอง (RRR) ของธนาคารพาณิชย์ ส่งผลให้เงินดอลลาร์สหรัฐฯแข็งค่าขึ้น ทำให้ตลาดมองว่าธนาคารกลางสหรัฐ (FED) มีโอกาสน้อยลงที่จะปรับขึ้นอัตราดอกเบี้ย ภาพตลาดฯจึงเป็นบวก
นอกจากนี้ ในส่วนของผลประกอบการงวดไตรมาส 3 ปี 2558 ของบมจ.ปตท.สำรวจและผลิตปิโตรเลียม (PTTEP) ที่ออกมาแย่มาก แต่ราคาหุ้นมีการดีดกลับขึ้นไปได้ คงเป็นผลจากที่ราคาหุ้น PTTEP ได้รับรู้ผลประกอบการที่อ่อนแอไปมากแล้ว ดังนั้นวันนี้จะเห็นได้หุ้นในกลุ่มพลังงานได้เข้ามาช่วยหนุนตลาดฯ
แนวโน้มการลงทุนในวันพรุ่งนี้ (27 ต.ค.) เชื่อว่าตลาดมีโอกาสที่จะขยับขึ้นไปต่อได้อีก พร้อมให้แนวรับ 1,420 จุด ส่วนแนวต้าน 1,440 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 281.00 บาท เพิ่มขึ้น 12.00 บาท
KBANK ปิดที่ 181.50 บาท ลดลง 4.00 บาท
JAS ปิดที่ 5.50 บาท ลดลง 0.05 บาท
PTTEP ปิดที่ 75.00 บาท เพิ่มขึ้น  2.25 บาท
SCI ปิดที่ 9.90 บาท เพิ่มขึ้น 0.40 บาท
 
ที่มา: สำนักข่าวอินโฟเควสท์